PATVIRTINTA:
Jonavos rajono savivaldybės administracijos direktoriaus 2020 m. vasario   17  d. 
[bookmark: _GoBack]įsakymu Nr. 13B-232

 
JONAVOS RAJONO SAVIVALDYBĖS ADMINISTRACIJOS
JONAVOS MIESTO SENIŪNIJOS NUOSTATAI

I. BENDROSIOS NUOSTATOS

1. Šie nuostatai apibrėžia Jonavos rajono savivaldybės administracijos Jonavos miesto seniūnijos (toliau – seniūnijos) uždavinius, funkcijas, atsakomybę.
2. Seniūnija yra Jonavos rajono savivaldybės administracijos filialas, veikiantis tam tikroje Jonavos rajono savivaldybės (toliau – savivaldybės) teritorijos dalyje.  Seniūnijos pavadinimą, aptarnaujamos teritorijos ribas savo sprendimu nustato Jonavos rajono savivaldybės taryba (toliau – Taryba).
3. Seniūnijos veiklą reglamentuoja savivaldybės administracijos direktoriaus patvirtinti seniūnijos nuostatai. 
4. Seniūnijos veikla organizuojama pagal seniūnijos metinį veiklos planą.
5. Seniūnijos paskirtis – spręsti jos kompetencijai priklausančius klausimus atitinkamoje savivaldybės tarybos priskirtoje teritorijoje, plėtoti vietos savivaldą bei įgyvendinti pavestas viešojo administravimo funkcijas.
6. Seniūnijos nuostatus, darbuotojų skaičių ir pareigybes, seniūno, seniūnijos darbuotojų darbo užmokesčio dydį tvirtina savivaldybės administracijos direktorius. Seniūnijai vadovauja seniūnas, kuris yra pavaldus ir atskaitingas savivaldybės administracijos direktoriui.
7. Seniūnijos veikla finansuojama iš savivaldybės biudžeto ir kitų įstatymuose nustatytų lėšų. Seniūnija turi savo sąskaitą banke.
8. Seniūnija turi savo antspaudą su įrašu: „Jonavos rajono savivaldybės administracija. Jonavos miesto seniūnas". Antspaudo centre – Jonavos rajono savivaldybės herbas.
9. Seniūnijos buveinė – Žeimių g. 13, Jonava  LT–55158, identifikavimo kodas 300921648.

II. SENIŪNIJOS IR SENIŪNO UŽDAVINIAI IR FUNKCIJOS

10. Seniūnija:
10.1. registruoja žemės, vandens telkinių, miško sklypų savininkų, valdytojų ir naudotojų pranešimus apie medžiojamųjų gyvūnų ir griežtai saugomų rūšių laukinių gyvūnų padarytą žalą ir teikia duomenis savivaldybės administracijos direktoriui;
10.2. Vyriausybės nustatyta tvarka išduoda leidimus laidoti;
10.3. dalyvauja organizuojant viešųjų paslaugų teikimą ir (arba) prižiūrint, kaip teikiamos viešosios paslaugos, teikia pasiūlymus savivaldybės administracijai dėl viešųjų paslaugų teikimo gerinimo, organizuoja ir kontroliuoja savivaldybės kelių, bendrojo naudojimo teritorijų, kapinių, želdinių, gatvių, šaligatvių valymą ir priežiūrą, gatvių ir kitų viešų vietų apšvietimą, viešųjų tualetų, viešosios pirties paslaugų teikimą;
10.4. dalyvauja rengiant ir įgyvendinant gyventojų užimtumo programas;
10.5. dalyvauja organizuojant viešuosius darbus ir visuomenei naudingą veiklą;
10.6. dalyvauja vykdant socialinės paramos teikimą ir socialinių išmokų, pašalpų mokėjimą bei kontrolę;
10.7. dalyvauja vertinant atskirų šeimų (asmenų) gyvenimo sąlygas bei poreikius ir surašant buities ir gyvenimo sąlygų patikrinimo aktą, teikia savivaldybės administracijai siūlymus dėl socialinės paramos toms šeimoms (asmenims) reikalingumo ir paramos būdų;
10.8. dalyvauja vykdant vaiko teisių apsaugą, užtikrina prevencinės pagalbos vaikui ir šeimai organizavimą, socialinių, švietimo, sveikatos priežiūros įstaigų bei kitų įstaigų teikiamų paslaugų koordinavimą ir darbą su socialinę riziką patiriančiomis šeimomis;
10.9. renka ir savivaldybės administracijos direktoriui teikia duomenis, reikalingus savivaldybės teritorijoje gyvenančių vaikų apskaitai;
10.10. dalyvauja organizuojant Respublikos Prezidento, Seimo rinkimus, rinkimus į Europos Parlamentą, savivaldybės tarybos, mero rinkimus ir referendumus;
10.11. dalyvauja organizuojant vietos gyventojų apklausas, atliekant gyventojų ir būstų, kitus visuotinius surašymus;
10.12. dalyvauja organizuojant ir įgyvendinant civilinę saugą;
10.13. dalyvauja rengiant ir įgyvendinant vietos veiklos grupių programas ir vietos plėtros strategijas;
10.14. dalyvauja organizuojant gyventojų sporto ir kultūros renginius;
10.15. dalyvauja kuriant ir įgyvendinant informacinės visuomenės plėtros programas;
10.16. tvarko priskirtus registrus ir nustatyta tvarka teikia duomenis;
10.17. vykdo kitas teisės aktų nustatytas funkcijas.
11. Seniūno funkcijos:
11.1. Lietuvos Respublikos notariato įstatymo nustatyta tvarka neatlygintinai atlieka seniūnijos aptarnaujamos teritorijos gyventojams notarinius veiksmus ir Lietuvos Respublikos civilinio kodekso nustatyta tvarka neatlygintinai tvirtina seniūnijos aptarnaujamos teritorijos gyventojų oficialiesiems testamentams prilyginamus testamentus. Seniūnas notarinius veiksmus atlieka seniūnijos patalpose. Atlikti notarinius veiksmus ne seniūnijos patalpose seniūnas gali tik tuo atveju, kai suinteresuotas asmuo dėl svarbios priežasties negali atvykti į seniūnijos patalpas ir iškviečia seniūną į savo gyvenamąją vietą;
11.2. savivaldybės administracijos direktoriui teikia siūlymus dėl savivaldybės strateginio plėtros plano, atskirų savivaldybės ūkio šakų (sektorių) plėtros programos ir savivaldybės veiklos plano projektų, rengia seniūnijos metinio veiklos plano projektą ir šio plano įgyvendinimo ataskaitą, teikia juos svarstyti seniūnijos seniūnaičių sueigoje; supažindina seniūnaičius ir vietos gyventojus su patvirtintu seniūnijos metiniu veiklos planu ir aptaria seniūnijos metinio veiklos plano įgyvendinimo ataskaitą;
11.3. šaukia seniūnaičių ar seniūnijos aptarnaujamos teritorijos gyventojų sueigas, rengia šių sueigų darbotvarkes, apibendrina šiose sueigose priimtus sprendimus ir perduoda juos vertinti atsakingoms institucijoms, informuoja šias sueigas apie atsakingų institucijų priimtus sprendimus, susijusius su šiose sueigose priimtais sprendimais, prireikus organizuoja gyventojų susitikimus su savivaldybės ar valstybės institucijų ir įstaigų atstovais, apibendrina pateiktas pastabas, pasiūlymus ir teikia juos savivaldybės administracijos direktoriui;
11.4. teikia seniūnijos aptarnaujamos teritorijos gyventojams informaciją apie savivaldybės institucijų, savivaldybės administracijos ir valstybės institucijų veiklą savivaldybės teritorijoje;
11.5. ne rečiau kaip kartą per metus teikia seniūnijos metinio veiklos plano įgyvendinimo ataskaitą seniūnaičių sueigai ir savivaldybės administracijos direktoriui;
11.6. dalyvauja savivaldybės institucijų posėdžiuose, kai svarstomi su seniūnijos aptarnaujamos teritorijos gyventojų viešaisiais reikalais susiję klausimai, arba įgalioja tai daryti kitą seniūnijos valstybės tarnautoją ar darbuotoją, dirbantį pagal darbo sutartį;
11.7. seniūnijos nuostatuose nustatyta tvarka organizuoja seniūnijos veiklą.
11.8. išduoda seniūnijai priskirtos teritorijos gyventojams šeimos sudėtį ir kitokius faktinę padėtį patvirtinančius dokumentus, išskyrus atvejus, kai tai pagal teisės aktus turi būti patvirtinta kitais dokumentais;
11.9. išduoda leidimus laidoti;
11.10. pagal kompetenciją surašo administracinių nusižengimų protokolus;
11.11. kontroliuoja ar teikiant viešąsias paslaugas laikomasi teisės aktuose ir sutartyse nustatytų reikalavimų dėl jų teikimo, nagrinėja gyventojų prašymus, skundus dėl viešųjų paslaugų teikimo ir šiais klausimais pagal savo kompetenciją priima sprendimus. Savivaldybės administracijai ir kitiems viešųjų paslaugų teikimą administruojantiems subjektams teikia pasiūlymus dėl viešųjų paslaugų teikimo gerinimo;
11.12. nustatyta tvarka prižiūri prekybą viešose vietose;
11.13. teikia savivaldybės administracijos direktoriui pasiūlymus dėl kitų savivaldybės administracijos struktūrinių padalinių valstybės tarnautojų ir savivaldybės įstaigų vadovų veiklos seniūnijai priskirtoje teritorijoje tobulinimo, savivaldybei priklausančių kelių, gyvenviečių gatvių, šaligatvių ir aikščių tvarkymo, vietinio susisiekimo transporto organizavimo, savivaldybei priklausančių pastatų ir statinių remonto, paminklų, kapinių priežiūros, viešųjų paslaugų teikimo gyventojams organizavimo;
11.14. prireikus rengia savivaldybės administracijos direktoriaus įsakymų projektus, rengia savivaldybės tarybos sprendimų ir mero potvarkių projektus seniūnijos veiklos klausimais, organizuoja ir kontroliuoja priimtų sprendimų vykdymą;
11.15. apibendrina gyvenamųjų vietovių bendruomenių atstovų pastabas, pasiūlymus ir teikia juos savivaldybės administracijos direktoriui;
11.16. pagal savivaldybės administracijos direktoriaus įgaliojimą vykdo darbdavio funkciją dėl asmenų dalyvaujančių savivaldybės užimtumo didinimo programoje.
11.17. pagal savivaldybės administracijos įgaliojimą ir vadovaudamasis LR viešųjų pirkimų įstatymu seniūnijai reikalingoms prekėms, paslaugoms ir darbams įsigyti iš seniūnijai skirtų savivaldybės biudžeto lėšų organizuoja ir atlieka viešuosius pirkimus, rengia pirkimo dokumentus, kontroliuoja pirkimo verčių apskaitą, su nugalėtojais sudaro sutartis ir kontroliuoja jų vykdymą, kaupia ir sistemina su šiais pirkimais susijusią informaciją, rengia ataskaitas bei teikia jas kompetentingoms institucijoms, atlieka kitus veiksmus, reikalingus viešiesiems pirkimams įgyvendinti;
11.18. prižiūri, kad būtų tinkamai saugomas ir eksploatuojamas savivaldybės arba savivaldybei panaudos, pasaugos, nuomos ir kitomis sutartimis, patikėjimo teise perduotas turtas, esantis seniūnijai priskirtoje teritorijoje;

III. SENIŪNIJOS STRUKTŪRA IR DARBO ORGANIZAVIMAS

12. Seniūnijai vadovauja seniūnas. Seniūnas yra seniūnijai skirtų asignavimų valdytojas. Seniūnas yra karjeros valstybės tarnautojas. Jam  nustatoma 5 metų kadencija. Kadencijų skaičius nėra ribojamas.
13. Seniūną į pareigas skiria ir iš jų atleidžia savivaldybės administracijos direktorius vadovaudamasis LR Vietos savivaldos ir LR valstybės tarnybos įstatymais. Seniūnas tiesiogiai pavaldus ir atskaitingas savivaldybės administracijos direktoriui. Seniūno sprendimai įforminami įsakymais;
14. Seniūno ir seniūnijos vyriausiojo specialisto bei seniūnijos darbuotojų (išskyrus darbuotojų, įdarbinamų pagal užimtumo didinimo programą) funkcijas, pavaldumą reglamentuoja savivaldybės administracijos direktoriaus patvirtinti pareigybių aprašymai.
15. Seniūną jo atostogų, komandiruočių, stažuočių ar ligos metu pavaduoja seniūnijos vyriausiasis specialistas arba kitas savivaldybės administracijos direktoriaus įsakymu paskirtas valstybės tarnautojas.
16. Gyventojų pasiūlymai, pareiškimai bei skundai nagrinėjami Savivaldybės administracijos direktoriaus nustatyta tvarka.
17. Seniūnijos veiklą kontroliuoja Savivaldybės administracijos direktorius.

IV. TEISĖ IR ATSAKOMYBĖ

18. Seniūnas ir specialistai, vykdydami savo funkcijas turi teisę:
18.1. gauti nustatyta tvarka informaciją, reikalingą savo funkcijoms atlikti;
18.2. teikti informaciją savivaldybės administracijos struktūriniams padaliniams;
18.3. kelti kvalifikaciją už savivaldybės, valstybės biudžeto lėšas, valstybės fondų ir kitas valstybės lėšas, nepažeidžiant Lietuvos Respublikos norminių aktų nustatytos tvarkos;
18.4. dalyvauti organizaciniuose pasitarimuose;
18.5. kitas teisės aktuose numatytas teises;

V. SENIŪNIJOS SENIŪNO IR DARBUOTOJŲ PAREIGŲ PERDAVIMAS BEI PERĖMIMAS

19. Jeigu seniūnijos seniūnas atleidžiamas iš pareigų, jis privalo perduoti pareigas naujam seniūnui ar kitam administracijos direktoriaus įgaliotam asmeniui, dalyvaujant administracijos direktoriaus įsakymu paskirtai komisijai;
20. Perduodant pareigas, surašomas perdavimo- priėmimo aktas, kuriame turi būti nurodyti svarbiausi duomenys apie faktinę seniūnijos būklę. Kai priimantis asmuo nesutinka su kai kuriais akto teiginiais, jis nurodo tai raštu ir pasirašo aktą.
21. Pareigų perdavimo ir priėmimo aktas registruojamas seniūnijos registruose. Buvęs seniūnas bei pareigas perimantis asmuo turi teisę gauti aktų kopiją.


VI. BAIGIAMOSIOS NUOSTATOS

22. Seniūnija likviduojama arba reorganizuojama savivaldybės Tarybos sprendimu. Nutraukus seniūnijos veiklą, jos turtas bei dokumentai perduodami savivaldybės administracijai ar kitiems savivaldybės Tarybos sprendime nurodytiems subjektams.

_______________________________
